For første gang har Skat købt oplysninger, der er lækket fra skattely.

Oplysningerne indeholder ifølge Skat en række forhold om danskeres stiftelsesdokumenter, aftaler, korrespondance og andet, der skal være med til at identificere de pågældende personer og danne grundlag for at vurdere de skattemæssige forhold.

Læs også : Revisorer: En glidebane at Skat køber lækkede oplysninger

Indsatsdirektør i Skat, Jim Sørensen, skriver i en mail til DR Nyheder at Skat har betalt i alt seks millioner kroner for dokumenterne, der er blevet overleveret til en anonym person.

- Vi havde mulighed for at gennemgå materialet, inden vi betalte. Det, vi er blevet lovet, har vi også fået. Materialet indeholder det antal filer om danskere, som vi forventede, og kvaliteten svarer til de prøvesager, som vi fik inden, siger Jim Sørensen

Læk fik statsminister til at gå af

Dokumenterne er en del af de såkaldte Panamapapirer, der blev afsløret i april 2016.

Her kunne et internationalt hold af journalister fra blandt andet DR og Politiken afsløre, hvordan advokatfirmaet Mossack Fonseca i Panama havde hjulpet tusindvis af personer med at oprette firmaer, der var skjult for både offentligheden og skattemyndighederne verden over.

Afsløringerne førte blandt andet til at den islandske statsminister, efter massive protester fra befolkningen, måtte trække sig fra sin post.

Læs også : Tusindvis af vrede islændinge kræver stadig regeringens afgang

Jim Sørensen glæder sig over, at Skat nu kan arbejde videre med oplysningerne, som Folketingets skatteudvalg har givet grønt lys til at købe.